અમુક જ્વેલરી તમે ટ્રેડિશનલ ડ્રેસ પર પહેરી શકો અથવા તો વેસ્ટર્ન આઉટફિટ પર. બહુ ઓછી જ્વેલરી હોય છે જે તમે બન્ને ડ્રેસ પર પહેરી શકો છો. આજે આપણે એવી જ એક જ્વેલરી વિશે જાણીએ. એ જ્વેલરી છે પામ બ્રેસલેટ. કોઈને સવાલ થઈ શકે કે આ પામ બ્રેસલેટ એટલે શું? પામ બ્રેસલેટને તમે એવી રીતે સમજી શકો છો કે પામ એટલે તો હથેળી એટલે હથેળી પર પહેરવાનું બ્રેસલેટ. પોતાનાં કે ખૂબ નજીકનાં લગ્ન હોય તો તમે હાથ-ફૂલ પહેરી શકો, પણ દૂરનાં લગ્ન હોય અથવા હાથ-ફૂલ ન પહેરવાં હોય તો પછી તમે પોતાના હાથને કઈ રીતે સજાવશો? બીજું, આપણે હંમેશાં એવું જ ઇચ્છતા હોઈએ છીએ કે દરેક પ્રસંગમાં હું સેન્ટર ઑફ ઍટ્રૅક્શન બનું. તો તમે પામ બ્રેસલેટને તમારી જ્વેલરીમાં ઉમેરી શકો છો અને પ્રસંગમાં સેન્ટર ઑફ ઍટ્રૅક્શન બની શકો છો. પામ બ્રેસલેટ તમારા હાથને બહુ હેવી લુક નથી આપતું, પણ તમારા હાથને બધા કરતાં અલગ જરૂર પાડે છે.